Keerdpaarjuhe
Keerdpaarkaabel ehk keerupaarikaabel, keerupaarijuhe või lihtsalt keerdpaar (ingl twisted pair (cabling)) on kaablitüüp, mida kasutatakse laialt telekommunikatsioonis, näiteks telefoniliides ja enamikus Etherneti võrkudes. Tüüpiline keerdpaarkaabel koosneb kaheksast peenest traadist, mille ümber on õhuke dielektrikukiht. On ka 10, 25, 50 ja 100 paariga kaableid, mis on kasutusel põhiliselt tööstuses. Traadid on keerdus paarikaupa, et filtreerida välismüra (väliskeskkonna mõjud kaablile ja signaalile) ning vähendada signaalide omavahelist segamist ehk ülekostvust (ingl crosstalk). Traadipaar moodustab vooluringi, mis võimaldab signaali edastamist.